न जाने क्यों इस फिल्म के निर्माताओं ने क्या सोचकर अपनी इस फिल्म का ऐसा टाइटल चुना जो एक खास क्लास को सिर्फ टाइटल की वजह से ही इस फिल्म से दूर कर सकता है। वैसे हम सबकी पर्सनल लाइफ में यह शब्द अक्सर किसी न किसी मोड़ पर यूज होता ही रहता है। ऐसा नहीं इस फिल्म में डायरेक्टर ने जिस सब्जेक्ट को चुना उस पर बॉलिवुड में इससे पहले फिल्में न बनी हों। फैमिली क्लास और साफ-सुथरी फिल्मों की गारंटी माने जाने वाले राजश्री बैनर ने भी 70 के दशक में कुछ ऐसी ही कहानी पर जया भादुड़ी को लीड रोल में लेकर 'पिया का घर' बनाई तो अमोल पालेकर स्टारर 'घरोंदा' में भी महानगरों के तंग छोटे बदहाल फ्लैटों में गुजरती जॉइंट फैमिली की समस्याओं को पर्दे पर पेश करने की अच्छी कोशिश की। इस फिल्म में डायरेक्टर सुनील पर कहानी को सही ढंग से कैमरे के सामने उतारने से कहीं ज्यादा बोझ बॉक्स ऑफिस पर बिक रहे चालू मसालों के साथ इस कहानी को कुछ तोड़मरोड़ कर पेश करने का रहा। डायरेक्टर की यह मजबूरी स्क्रीन पर भी दिखती है। कहानी : मोहन मिश्रा (शुभम) ने बनारस की गलियां छोड़ते वक्त ग्लैमर नगरी मुंबई के बारे में जैसा सोचा था, मुंबई आकर उसने देखा यहां तो ऐसा कुछ भी नहीं है। दिन-रात बेतहाशा भाग रहे इस शहर में रहने वाले लोगों को अपने सिवा कोई और दिखाई नहीं देता, शुभम भी अपने परिवार के साथ एक रूम में रह रहा है। अगर साफ शब्दों में कहा जाए तो फैमिली के सभी लोग इसी रूम को आपस में शेयर करके अपना गुजारा चला रहे हैं। शुभम की फैमिली के सभी लोग महानगर में रहने वाले दूसरे लोगों की तरह किसी तरह से गुजारा चला रहे हैं। हालात, उस वक्त खराब होते हैं जब शुभम की शादी शालिनी (स्वाति कपूर) से होती है। एक छोटे से कमरे को फैमिली के दूसरे लोगों के साथ अजस्ट करना शुभम की वाइफ को गवारा नहीं है। शालिनी शादी के बाद शुभम और अपने रिश्तों को लेकर भी खुश नहीं, उसे लगता है जैसे शुभम उसे छोड़कर ज्यादा वक्त दूसरों के बीच गुजारने लगा है। यहीं से शुभम और उसके बीच आपसी टकराव शुरू होता है, जिसके चलते एक दिन शालिनी घर छोड़कर चली जाती है। वाइफ के घर छोड़कर जाने के बाद शुभम की अपनी फैमिली के लोगों को भी लगने लगता है कहीं शुभम में ही कुछ गड़बड़ी तो नहीं जो वह अपनी खूबसूरत वाइफ से अक्सर दूर रहता है। ऐसे हालात में बेचारे शुभम को फैमिली और वाइफ दोनों के बीच खुद को मर्द साबित करने तक की नौबत आ जाती है। ऐक्टिंग : बिग स्क्रीन पर बेशक शुभम की अभी कुछ पहचान न हो, लेकिन अपने इस किरदार को पर्दे पर जीवंत बनाने के लिए शुभम ने अच्छी मेहनत की है। शालिनी के रोल में स्वाति कपूर अपना प्रभाव छोड़ने में कामयाब रहीं। स्मॉल स्क्रीन पर पहले से पहचान बना चुकीं स्वाति कपूर ने इस फिल्म में इतना तो साबित किया अगर मौका मिले तो बिग स्क्रीन पर भी वह दम दिखा सकती हैं। फिल्म में कई जानेमाने स्टार कैमियो रोल में नजर आते हैं। उनकी मौजूदगी हॉल में बैठे दर्शकों को एनर्जी पैदा करने का काम करती है। डायरेक्शन : सुनील ने इस सीधी-सादी कहानी को ग्लैमर और चालू मसालों का तड़का लगाकर पेश करने की कोशिश की है। अगर सुनील बॉक्स ऑफिस का मोह छोड़कर स्क्रिप्ट के साथ न्याय करते तो महानगरों में तेजी से पनपती एक समस्या की ओर दर्शकों का ध्यान गंभीरता से खींच सकते थे, लेकिन उन्होंने बॉक्स ऑफिस को ऐसी प्राथमिकता दी कि कहानी और किरदार कहीं गुम होकर रह गए। संगीत : फिल्म का संगीत कहानी और माहौल पर फिट है, फिल्म में एक रैप सहित कुल दस गाने हैं। गौहर खान, सनी लियोनी का आइटम नंबर भी है जो फ्रंट क्लास दर्शकों को तालियां बजाने का मौका देता है। क्यों देखें : महानगरों में तेजी से फैलती एक समस्या पर बनी फिल्म जो आपका मनोरंजन करने का दम तो रखती है, लेकिन कहानी में कुछ नयापन या अलग तलाश करने की कोशिश नहीं करें तो अच्छा है।